Behandling med Ellipse Nordlys

Ellipse Nordlys behandler blodkar og røde merker med korte intense pulser av lys, men behandlingen omtales ofte som «laser».

Hva gjør laseren?

Ellipse Nordlys-maskinen sender ut energi som absorberes av hemoglobinet i blodkar uten at vevet rundt tar skade. Karene varmes opp og ødelegges permanent på denne måten.

Hvordan foregår behandlingen?

Før behandlingen smøres huden inn med et tynt lag gele slik at lysstrålene skal nå frem til huden. Geléen oppleves som lett kjølende. Du får også på deg tette briller, men du kan se lysglimt likevel. Dette er ufarlig, men du bør lukke øynene under behandlingen. Håndstykket på maskinen presses mot huden under behandlingen. Når lysstrålen treffer huden/hårene skal det føles lett smertefullt, omtrent som når huden treffes av en gummistrikk. Det er ikke nødvending med bedøvelse eller smertestillende medisin. Behandlingen går raskt og er over på noen minutter.

Hva skjer etter behandlingen?

Umiddelbart etter laserbehandlingen kan huden bli litt rød og det kan bli lett hevelse i de områdene som er behandlet. Denne reaksjonen kan vare noen timer, men er vanligvis helt over til neste dag.

Hvordan skal huden stelles etter behandlingen?

Det er viktig å unngå soling (også solarium) i minst tre uker etter behandling. Om sommeren eller ved feriereise anbefales solkrem/solstift med høy faktor (40-50) på området som er behandlet.

Når kommer resultatet?

I dagene etter behandlingen kan karene og de røde områdene se blålige ut og fremstå som tydeligere enn før. Deretter vil karene blekne gradvis over flere måneder og effekten av behandlingen kan ikke bedømmes før ca. 2 måneder etter behandlingen.

Hvor mange behandlinger er nødvendig?

Det er vanligvis nødvendig med flere behandlingsseanser. Antallet behandlinger er individuelt, med de fleste vil ha bruk for 4-6 behandlinger. Ved store fødselsmerker eller spesielt uttalte forandringer kan det være aktuelt med mange behandlinger.

Har metoden begrensninger?

Behandlingen har best effekt på overfladiske små blodkar og på røde fødselsmerker («portvinsmerker») , men kan også ha effekt på mer sammenhengende rødhet i ansiktet. Dersom du er solbrun i huden virker behandlingen dårligere og pigmentet i huden kan absorbere energien i stedet.

Viktig informasjon:

Dagkrem med farge/foundation/pudder/brunkrem må fjernes nøye før behandling siden det ellers kan oppstå små brannsår i huden.

Unngå soling, inkl. solarium, og bruk av selvbruningskremer de siste ukene før behandling.

Vi behandler ikke gravide, selv om dette sannsynligvis ikke er farlig, men fordi sikkerhetsdata ikke finnes.

Vel møtt til behandling!